**Murg înaripat**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt sângele pulsând în vene crunt

De parcă trec în goană herghelii

De armăsari prin stepele pustii

Și-n calea lor sunt doar un bob mărunt

Pe care timpu-l spulberă prin praf,

Copita îl lovește ca pe-un ciob

Când soarele sclipește ca un snob

Și se ascunde-n nori ca-ntr-un cearșaf

Să nu mă vadă delirând în pat

Și-n minte câte vise aprinse torc,

Mi-e dor de tine și ades mă-ntorc

Pe câmpul tău ca murg înaripat.

- Coame de cețuri albe peste munți

S-au așezat, e toamnă pe aici,

Măcar în vis am fost mereu complici,

Bătătorind potecile desculți

Către izvor. Pe malul lui abrupt,

Ne-am dezbrăcat iluziile verzi...

E mult de-atunci. Azi ce tărâm dezmierzi

Cu ochii plini de dor. Nu vreau să lupt

Cu timpul care trece la galop

Peste uimirea inimii că ești

O evadare dulce prin povești

Din care-adun nectarul strop cu strop.

Ioan Grigoraș Liliana Trif